input: KOMMISSIONENS AFGØRELSE
  af 20. august 2013
  om afslutning af antidumpingproceduren vedrørende importen af rørfittings af rustfrit stål til stuksvejsning, herunder også ufærdige varer, med oprindelse i Folkerepublikken Kina og Taiwan
  (2013/440/EU)
  EUROPA-KOMMISSIONEN HAR -
  under henvisning til traktaten om den Europæiske Unions funktionsmåde,
  under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 9,
  efter høring af det rådgivende udvalg, og
  ud fra følgende betragtninger:
  A. SAGSFORLØB
  (1)
  Den 28. september 2012 modtog Europa-Kommissionen (»Kommissionen«) en klage vedrørende den påståede skadevoldende dumping af rørfittings af rustfrit stål til stuksvejsning, herunder også ufærdige varer, med oprindelse i Folkerepublikken Kina (»Kina«) og Taiwan, som var indgivet af Defence Committee of the Stainless Steel Butt-welding Fittings Industry of the European Union (»klageren«) i henhold til grundforordningens artikel 5 på vegne af producenter, der tegner sig for en væsentlig del, i dette tilfælde over 25 %, af den samlede EU-produktion af rørfittings af rustfrit stål til stuksvejsning.
  (2)
  Klagen indeholdt umiddelbare beviser for, at der fandt dumping sted, og at der forvoldtes væsentlig skade som følge heraf, hvilket blev anset for tilstrækkeligt til at berettige indledningen af en antidumpingprocedure.
  (3)
  Den 10. november 2012 offentliggjorde Kommissionen efter høring af det rådgivende udvalg en meddelelse i Den Europæiske Unions Tidende (2) om indledning af en antidumpingprocedure vedrørende importen til Unionen af rørfittings af rustfrit stål til stuksvejsning, herunder også ufærdige varer, med oprindelse i Kina og Taiwan.
  (4)
  Kommissionen underrettede officielt eksportører og producenter i Kina og Taiwan, importører, brugere og sammenslutninger, som den vidste var berørt af proceduren, myndighederne i Kina og Taiwan og alle kendte EU-producenter om indledningen af proceduren. Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der var fastsat i indledningsmeddelelsen.
  (5)
  Alle interesserede parter, der anmodede herom og påviste, at der var særlige grunde til, at de burde høres, blev hørt.
  B. TILBAGETRÆKNING AF KLAGEN OG AFSLUTNING AF PROCEDUREN
  (6)
  Ved brev af 27. juni 2013 til Kommissionen trak klageren officielt sin klage tilbage.
  (7)
  I overensstemmelse med grundforordningens artikel 9, stk. 1, kan en procedure afsluttes, hvis klagen trækkes tilbage, medmindre en sådan afslutning ikke vil være i Unionens interesse.
  (8)
  Undersøgelsen frembragte ikke oplysninger, hvoraf det fremgik, at en sådan afslutning ikke ville være i Unionens interesse. Kommissionen var derfor af den opfattelse, at denne procedure bør afsluttes. De interesserede parter blev underrettet herom og fik mulighed for at fremsætte bemærkninger. Kommissionen har dog ikke modtaget bemærkninger, der godtgør, at en sådan afslutning ikke ville være i Unionens interesse.
  (9)
  Kommissionen konkluderer derfor, at antidumpingproceduren vedrørende importen til Unionen af rørfittings af rustfrit stål til stuksvejsning, herunder også ufærdige varer, med oprindelse i Folkerepublikken Kina og Taiwan bør afsluttes -
  VEDTAGET DENNE AFGØRELSE:
  Artikel 1
  Antidumpingproceduren vedrørende importen af rørfittings af rustfrit stål til stuksvejsning, herunder også ufærdige varer, med oprindelse i Folkerepublikken Kina og Taiwan, som i øjeblikket henhører under KN-kode 7307 23 10 og 7307 23 90, afsluttes.
  Artikel 2
  Denne afgørelse træder i kraft dagen efter offentliggørelsen i Den Europæiske Unions Tidende.
  Udfærdiget i Bruxelles, den 20. august 2013.